SKRIFTLIG FORESPØRGSEL P-2286/99

af Bart Staes (Verts/ALE) til Kommissionen

(24. november 1999)

Om:Ændring af EU's chokoladedirektiv

I slutningen af oktober vedtog Rådet en ændring af EU's chokoladedirektiv, hvorved det foreskrevne kakaoindhold i chokolade nedsættes. Så snart det ændrede direktiv træder i kraft, kan chokoladefabrikanterne gøre brug af billigere råvarer til erstatning for kakao. I otte af de femten EU-medlemsstater er betegnelsen chokolade i øjeblikket forbeholdt produkter med 25 % kakaoindhold, 14 % mælk og ingen vegetabilske fedtstoffer.

Denne ændring af chokoladedirektivet vil påføre de kakaoproducerende lande og kakaoavlerne alvorlig socio-økonomisk skade. Desuden er det ændrede direktiv i klar modstrid med den internationale kakaooverenskomst fra 1995. I denne overenskomst forpligter alle kakaoimporterende lande og herunder de femten EU-medlemsstater sig til at anspore kakaoforbruget.

1. Hvem har taget det første skridt for at udvirke en nedsættelse af det foreskrevne kakaoindhold (Kommissionen, EU-medlemsstater, chokoladefabrikanter...)?

2. Hvilke argumenter og/eller dokumenter har Kommissionen lagt til grund for at godkende en nedsættelse af det foreskrevne kakaoindhold?

3. Hvilke EU-medlemsstater var fortalere for en nedsættelse af det foreskrevne kakaoindhold? Hvilke argumenter og/eller dokumenter har disse medlemsstater fremført til støtte for deres standpunkt?

4. Har Kommissionen forud for nedsættelsen af det foreskrevne kakaoindhold gennemført en undersøgelse af de socio-økonomiske konsekvenser heraf for de kakaoproducerende lande og deres landbrugsproducenter? Hvad var i bekræftende fald udfaldet af denne undersøgelse? Hvorfor har Kommissionen i benægtende fald undladt at gennemføre en sådan undersøgelse i betragtning af de skræmmende socio-økonomiske konsekvenser for de kakaoproducerende lande og deres landbrugsproducenter?

5. Er det ændrede chokoladedirektiv og nedsættelsen af det foreskrevne kakaoindhold foreneligt med den internationale kakaooverenskomst fra 1995, som har til formål at anspore kakaoforbruget? Hvilke argumenter kan Kommissionen i bekræftende fald anføre til støtte for denne holdning?

Svar afgivet på Kommissionens vegne af Erkki Liikanen

(20. januar 2000)

Rådet vedtog den 28. oktober 1999 en fælles holdning vedrørende kakao- og chokoladevarer. Formålet er at forenkle og erstatte Rådets direktiv 73/241/EØF af 24. juli 1973 om tilnærmelse af medlemsstaternes lovgivning om kakao- og chokoladevarer bestemt til konsum(1), hvilket var en opfølgning af de forpligtelser, der var indgået af Det Europæiske Råd i Edinburgh i 1992, hvad angår forenkling af bestemte retsakter inden for levnedsmiddelsektoren.

Den fælles holdning blev vedtaget med kvalificeret flertal. Belgien og Nederlandene stemte imod, og Luxembourg afholdt sig fra at stemme.

Et vigtigt element i den fælles holdning er at få løst spørgsmålet om anvendelse af andre vegetabilske fedtstoffer end kakaosmør ved fremstilling af chokolade; anvendelse af sådanne fedtstoffer er på nuværende tidspunkt kun tilladt i syv medlemsstater. Rådet mente, at en fuldstændig harmonisering af disse spørgsmål var det bedste middel til at sikre fri cirkulering af alle chokoladeprodukter og dermed gennemførelse af det fælles marked i denne sektor. Der er med henblik herpå fastsat en bestemmelse, som tillader tilføjelse af disse fedtstoffer til chokoladeprodukter i hele Fællesskabet. Samtidig begrænser den fælles holdning i høj grad anvendelse af disse fedtstoffer, idet de defineres i henhold til tekniske og videnskabelige kriterier, og idet der opstilles en liste over seks specifikke fedtstoffer, som svarer til fedtstoffer af tropisk oprindelse. Hvad angår etikettering fastsætter den fælles holdning meget klare bestemmelser for at garantere, at forbrugerne modtager korrekt information.

Det må præciseres, at det ikke forholder sig som det ærede medlem tror. Fedtstoffer, der ikke hidrører fra kakaonødder, kan tilsættes, hvis man ønsker det, men erstatter ikke de minimumsmængder, der er fastsat af direktivet for kakao eller kakaosmør. Dette fremgår af artikel 2, stk. 1, i den fælles holdning, som præciserer, at tilføjelse af vegetabilske fedtstoffer kun tillades under overholdelse af bestemte betingelser og uden at minimumsindholdet af kakaosmør eller det samlede indhold af tør kakao nedsættes. En tilføjelse af andre fedtstoffer under overholdelse af bestemte betingelser betyder således, at det fremstillede produkt ikke holder op med at være chokolade forudsat at alle de gældende parametre for chokolade (navnlig indholdet af stoffer fra kakaonødder) overholdes.

Forslaget til direktiv(2) er således ikke i modstrid med den internationale aftale om kakao. For det første stiger forbruget af kakao jævnt i Fællesskabet. For det andet fastsætter forslaget etiketteringsbestemmelser for at forbrugeren ikke vildledes. Det må i øvrigt nævnes, at de syv stater, der har undertegnet aftalen, som på nuværende tidspunkt tillader vegetabilske fedtstoffer ikke mener, at anvendelse af disse stoffer er i modstrid med disse bestemmelser.

Vedrørende direktivets betydning for økonomien i de lande, der producerer kakao, har Kommissionen foretaget en undersøgelse, på grundlag af hvilken man har kunnet konkludere, at chokolademarkedet er sundt, og man forventer ikke negative følger for udviklingslandenes økonomi. Kommissionen har dog påtaget sig at forelægge en rapport inden for fire år efter direktivets vedtagelse.

Kommissionen mener, at Rådets fælles holdning garanterer alle de interesser, der står på spil, herunder udviklingslandenes interesser. Denne fælles holdning svarer i høj grad til de grundtanker og de ønsker, der blev givet udtryk for af Parlamentet ved førstebehandling. Den fælles holdning er blevet oversendt til Parlamentet til andenbehandling.

(1) EFT L 228 af 16.8.1973.

(2) KOM(95) 722 endelig udg.